Forslag til RÅDETS BESLUTNING om forlængelse af gyldigheden af beslutning 2000/185/EF om bemyndigelse af medlemsstaterne til at anvende en nedsat momssats på visse arbejdskraftintensive tjenesteydelser i overensstemmelse med proceduren i artikel 28, stk. 6, i direktiv 77/388/EØF

(forelagt af Kommissionen)

BEGRUNDELSE

Rådet vedtog den 22. oktober 1999 direktiv 1999/85/EF [1] til gennemførelse af henstillingerne - navnlig Wien-strategien for Europa - fra Det Europæiske Råd, der blev afholdt den 11. og 12. december 1998. Dette direktiv medførte ændringer i direktiv 77/388/EØF [2] (det sjette momsdirektiv), hvad angår muligheden for forsøgsvis at anvende en nedsat momssats for visse arbejdskraftintensive tjenesteydelser. Hensigten er at give de medlemsstater, der måtte ønske det, mulighed for at afprøve, i hvilket omfang en lempelse af momsen på denne form for tjenesteydelser vil fremme jobskabelsen og begrænse undergrundsøkonomien.

[1] EFT L 277 af 28.10.1999 s. 34.

[2] EFT L 145 af 13.06.1977, s. 1 - direktiv senest ændret ved direktiv 2002/38/EF - EFT L 128 af 15.05.2002, s. 41.

I medfør af bestemmelserne i artikel 28, stk. 6, i det sjette momsdirektiv, som ændret ved direktiv 1999/85/EF, skulle de medlemsstater, der ønskede at anvende denne foranstaltning, give Kommissionen meddelelse herom inden den 1. november 1999. Ni medlemsstater indgav anmodning om at kunne anvende foranstaltningen. Disse anmodninger blev godkendt ved Rådets beslutning 2000/185/EF af 28. februar 2000 [3].

[3] EFT L 59 af 04.03.2000, s. 10.

Kommissionen skal på grundlag af de evalueringsrapporter, der udarbejdes inden den 1. oktober 2002 af de medlemsstater, der anvender nedsatte momssatser, inden den 31. december 2002 forelægge Europa-Parlamentet og Rådet en samlet evalueringsrapport, der eventuelt kan ledsages af et forslag om endelig fastsættelse af momssatsen for arbejdskraftintensive tjenesteydelser.

Dette vil indgå som led i den rationalisering af regler og undtagelsesbestemmelser i forbindelse med de nedsatte momssatser, som Kommissionen bebudede i sin meddelelse om en strategi til forbedring af momssystemet i det indre marked [4], hvor bl.a. spørgsmålet om anvendelsen af nedsatte momssatser som redskab i forbindelse med forfølgelsen af Fællesskabets politik inden for forskellige områder, bl.a. jobskabelse, behandles.

[4] KOM(2000) 348 endelig af 07.06.2000.

På grund af den tid, der er nødvendig for at kunne foretage en samlet og grundig evaluering af de nationale rapporter, fremlægger Kommissionen et forslag til ændring af artikel 28, stk. 6, i det sjette momsdirektiv med henblik på at forlænge gyldighedsperioden for anvendelsen af de nedsatte momssatser for arbejdskraftintensive tjenesteydelser med et år.

Derfor skal Rådets beslutning 2000/185/EF af 28. februar 2000, der bemyndiger de ni medlemsstater til at anvende en nedsat momssats for arbejdskraftintensive tjenesteydelser, også ændres i overensstemmelse hermed, således at de pågældende medlemsstater bemyndiges til at anvende ordningen endnu et år på de hidtidige betingelser, uden at ordningens anvendelsesområde hverken ændres eller udvides.

Forslag til RÅDETS BESLUTNING om forlængelse af gyldigheden af beslutning 2000/185/EF om bemyndigelse af medlemsstaterne til at anvende en nedsat momssats på visse arbejdskraftintensive tjenesteydelser i overensstemmelse med proceduren i artikel 28, stk. 6, i direktiv 77/388/EØF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [5], særlig artikel 28, stk. 6,

[5] EFT L 145 af 13.06.1977, s. 1. Direktivet er senest ændret ved direktiv [....].

under henvisning til forslag fra Kommissionen [6], og

[6] EFT C [...] af [...], s. [...].

ud fra følgende betragtninger:

(1) Ved Rådets beslutning 2000/185/EF af 28. februar 2000 [7] må Belgien, Grækenland, Spanien, Frankrig, Italien, Luxembourg, Nederlandene, Portugal og Det Forenede Kongerige indtil 31. december 2002 anvende en nedsat momssats på de arbejdskraftintensive tjenesteydelser, hvorom de havde indgivet anmodning.

[7] EFT L 59 af 04.03.2000, s. 10.

(2) Kommissionen skal på grundlag af de rapporter, der udarbejdes inden den 1. oktober 2002 af de medlemsstater, der anvender nedsatte momssatser, inden den 31. december 2002 forelægge Europa-Parlamentet og Rådet en samlet evalueringsrapport, der eventuelt kan ledsages af et forslag om endelig fastsættelse af momssatsen på arbejdskraftintensive tjenesteydelser.

(3) Eftersom medlemsstaterne endnu ikke har fremsendt nogen form for evaluering til Kommissionen og i betragtning af den tidsramme, der er nødvendig for at kunne udarbejde en samlet og grundig evaluering af de nationale rapporter, forlænges den maksimale gyldighedsperiode for den pågældende foranstaltning i direktiv 77/388/EØF.

(4) Gyldigheden af Rådets beslutning 2000/185/EF bør ligeledes forlænges -

VEDTAGET FØLGENDE BESLUTNING:

Artikel 1

I beslutning 2000/185/EF foretages følgende ændringer:

1) I artikel 1, første afsnit, erstattes "tre år mellem den 1. januar 2000 og den 31. december 2002" af "fire år mellem den 1. januar 2000 og den 31. december 2003".

2) I artikel 3, andet afsnit, erstattes "31. december 2002" af "31. december 2003".

Artikel 2

Denne beslutning er rettet til Kongeriget Belgien, Den Hellenske Republik, Kongeriget Spanien, Den Franske Republik, Den Italienske Republik, StorhertugdØmmet Luxembourg, Kongeriget Nederlandene, Den Portugisiske Republik og Det Forenede Kongerige Storbritannien og Nordirland.

Udfærdiget i Bruxelles, den [...]

På Rådets vegne

Formand